मुंबई, पालघर, ठाणे और नवी मुंबई में पिछले 4 दिन से भारी बारिश हो रही है. मुंबई में मंगलवार सुबह हिंदमाता, कोलाबा, माटुंगा, दादर, सांताक्रूज और सायन के कई इलाकों में पानी भर गया. नाला सोपारा रेलवे स्टेशन के ट्रैक पर लगातार दूसरे दिन पानी भरने से वेस्टर्न रेलवे लाइन पर ट्रेनों की आवाजाही पर असर पड़ा. एसी लोकल ट्रेन सर्विस को बंद कर दिया गया. राजधानी एक्सप्रेस और दुरंतो समेत 12 ट्रेनों को विरार और दहाणू में रोक दिया है. वेस्टर्न रेलवे का कहना है कि हालात सामान्य होने के बाद इन्हें आगे भेजा जाएगा. उधर, छत्रपति शिवाजी इंटरनेशनल एयरपोर्ट ने जानकारी दी कि सुबह 6 बजे से दोपहर 12 बजे के दौरान 236 उड़ानों में देरी हुई है.